Фатима (Португалия)

Фа́тима — мѣстечко в Португалии, едно из найславнѣйшых на свѣтѣ католицкых паломницкых мѣст.  

 Опис мѣста 
Фа́тима мать нецѣлых 12 000 обывательох. Лежить в округу Сантарем во середной Португалии, 187 км на юг од Порто и 123 км на сѣвер од Лисабону. Фа́тима притягуе вѣрникы з цѣлого свѣта. Стала ся славным одпустовым мѣстом по тому, як ту в року 1917 трьом малым пастушкам зъявила ся Дѣва Мария. 

 Зъявлѣня
Kу первому зъявлѣню пришло в часѣ Первой свѣтовой войны 13. мая 1917, коли сородинцѣ Франциско и Яцинта Марто въедно з Луциов Сантос пасли статок в готарѣ Кова да Ирия (Cova da Iria), де их родичѣ мали паствиско. Кова да Ирия мать форму природного амфитеатра диаметром около 500 м. Подля свѣдчѣня дѣтей, Дѣва Мария зъявила ся над дубом, заллята сонѣчным свѣтлом. Передповѣла конець войны и обѣцяла помоч вшиткым, котры ся ку ней обернуть в молитвах. Зъявлѣня ся повтаряли аж до октобра, все в тринадцятом дню мѣсяця, все в еден час. При послѣдном зъявлѣню, 13. октобра 1917 ся до готаря Кова да Ирия выправили 70 тысяч людей, межи нима новинарѣ и фотографы, понеже дѣти твердили, же того дня стане ся чудо. Падав густый дождь, але несчислимое множество людей увидѣли, же наполудне ся хмары розрѣдли и отворили сонѣчный диск, што обертав ся в небесах и заливав цѣлу околицю рознофаребным свѣтлом. Пак ся сонце оддѣлило од небес и спустило ся клюкато долу, а наконець вернуло ся на свое мѣсто, а люде, котры были перед тым промокли, стали ся цѣлком сухы. Тот припад познатый як „сонѣчне чудо".

Католицка Церковь вызнала правость зъявлѣнь во Фáтимѣ року 1930. 

Днешность

Фáтиму навщѣвлять денно множество паломникох. Зберають ся в Кова да Ирия, на великом просторѣ, де на мѣстѣ зъявлѣня выбудована капличка. На оддалѣню выбудована гигантична базилика Дѣвы Марии Ружанцьовой в неокласицистичном штилу з централнов вежов высоков 65 метры, котрой выставбу зачали в року 1928. В базилицѣ суть  крипты Франциска и Яцинты, двох из трьох дѣтей, котрым ся зъявила Дѣва Мария. Франциско умер року 1919, а Яцинта — року 1920. В року 2000 обоме были проглашены за благореченых Папом Яном Павлом II., а в святочной омши з нагоды стороча первого фатимского объявлѣня (13. май 2017) Папа Франциск выголосив их за святых. Третя з них, Луция Сантос, монашка, умерла року 2005, и тыж ту похована. 

 Одказы 

 Официална сторонка
 Франциско и Яцинта Марто выголошены за святых
 Референции 

Катеґорія:Населены пункты Португалии
Катеґорія:Марианскы мѣста